Priešmokyklinio, pradinio, pagrindinio ir vidurinio ugdymo bendrųjų programų

\_\_ priedas

**LOTYNŲ KALBOS IR ANTIKOS KULTŪROS BENDROJI PROGRAMA**

**I SKYRIUS**

**BENDROSIOS NUOSTATOS**

1. Lotynų kalbos ir Antikos kultūros bendroji programa (toliau – Programa) apibrėžia lotynų kalbos ir Antikos kultūros dalyko paskirtį, ugdymo tikslą ir uždavinius, dalyku ugdomas kompetencijas, pasiekimų sritis, dalyko mokymo(si) turinį, mokinių pasiekimų vertinimą ir pasiekimų lygių požymius.

2. Lotynų kalbos ir Antikos kultūros dalyko paskirtis – suteikti mokiniams platesnį humanitarinį išsilavinimą, t. y. lotynų kalbos pagrindus bei leksikos minimumą, kalbos kaip sistemos supratimą, pagilinti Antikos kultūros ir jos recepcijos Europoje ir Lietuvoje suvokimą, mokyti atpažinti Antikos kultūros apraiškas dabartyje, tos kultūros elementus pateikiant iš pirminio šaltinio – lotynų kalbos.

3. Kalbinis ugdymas padeda mokiniams suvokti lotynų kalbos sistemą ir tos sistemos savitumą, lotynų kalbos santykį su gimtąja kalba ir kitomis Europos kalbomis, funkcionavimą praeityje ir tarpkultūrinę funkciją bei svarbą dabarčiai. Kartu su Antikos kultūros bei istorijos faktais ir reiškiniais lotynų kalba formuoja bendrą Europos kultūrinių pagrindų pasaulėvaizdį ir perteikia Vakarų civilizacijos vertybes ir tradicijas. Lotynų kalbos mokymasis ugdo gebėjimą sistemiškai mokytis ir gimtosios, ir užsienio kalbų.

4. Kultūrinis ugdymas suteikia mokiniams galimybę nuosekliau pažinti Antikos kultūros paveldą (mitus, senovės Graikijos ir Romos istoriją, politinę mintį ir vertybių sistemą, literatūrą, filosofiją, meną, iškilias asmenybes) ir jo įtaką Vakarų civilizacijai. Per Antikos ir Lietuvos Didžiosios Kunigaikštystės (toliau – LDK) kultūros pažinimąformuojasi mokinių tautinės tapatybės pagrindai: mokiniai suvokia save kaip Lietuvos kultūros proceso dalyvius, lotyniškosios Europos tradicijos tęsėjus, prasmių ir vertybių kūrėjus, įsisąmonina LDK kultūros paveldą kaip Europos kultūros dalį; pažindami Antikos kultūrą, mokosi vertinti praeities ir dabarties dvasinio ir visuomeninio gyvenimo dėsningumus. Lotynų kalbos ir Antikos kultūros pamokose mokiniai ugdosi gebėjimus tinkamai dalyvauti diskusijoje, argumentuotai išsakyti savo nuomonę. Analizuodami Antikos kultūros lotyniškus tekstus mokiniai ugdosi analitinius įgūdžius, kritinį mąstymą, gebėjimą interpretuoti ir sintetiškai apibendrinti atsinaujinančią informaciją, mokosi vertinti nuolatinio mokymosi ir etinių nuostatų svarbą.

5. Lotynų kalbos ir Antikos kultūros dalykas atveria papildomų integracijos su kitais dalykais – lietuvių kalba, užsienio kalbomis, istorija, pilietiškumo pagrindais, muzika, tikyba, etika, biologija, chemija, fizika ir kt. – galimybių. Kalbinio ir kultūrinio ugdymo veiklos vykdomos atsižvelgiant į kitų dalykų temas, atskleidžiant sąsajas su jomis.

6. Programoje pateiktos pasiekimų sritys yra bendros III–IV gimnazijos klasėms, numatyti konkretūs kiekvienos srities pasiekimai. Programoje aprašyti mokinių pasiekimai suprantami kaip žinių ir supratimo, gebėjimų ir vertybinių nuostatų visuma. Mokymo(si) turinys apibrėžia tematiką, tekstus ir kontekstus, kuriais ugdomi mokinių pasiekimai. Aprašomi keturių mokinių pasiekimų lygių: slenkstinio (1), patenkinamo (2), pagrindinio (3) ir aukštesniojo (4) – požymiai.

**II SKYRIUS**

**TIKSLAS IR UŽDAVINIAI**

7. Lotynų kalbos ir Antikos kultūros dalyko tikslas – suteikti mokiniams lotynų kalbos ir Antikos kultūros žinių pagrindus, klasikine paradigma papildančius humanitarinio ugdymo visumą, įgalinti mokinius integruotis į Vakarų civilizacijos kultūrą, išlaikant kalbinę, kultūrinę, tautinę ir pilietinę savimonę.

8. Lotynų kalbos ir Antikos kultūros dalyko uždaviniai. Siekdami tikslo mokiniai:

8.1. įgyja lotynų kalbos gramatinės sistemos žinių, geba lyginti lotynų kalbos morfologinius ir sintaksinius reiškinius su gimtosios bei užsienio kalbų gramatine sistema;

8.2. ugdosi gebėjimą suprasti, versti ir interpretuoti nesudėtingus lotyniškus Antikos ir LDK tekstus;

8.3. susipažįsta su svarbiausiais Antikos kultūros bei istorijos faktais ir reiškiniais, geba juos tinkamai suvokti, interpretuoti ir vertinti, atsižvelgdami į jų recepciją dabartyje;

8.4. ugdosi gebėjimą atpažinti lotyniškus leksinius dėmenis tarptautinių žodžių daryboje, tinkamai vartoti iš lotynų kalbos kilusius tarptautinius įvairių sričių terminus;

8.5. suvokia sąsajas tarp kalbos ir kultūros, plėtoja tarpkultūrinį sąmoningumą, analizuodami ir lygindami įvairius kultūros reiškinius ir suvokdami jų svarbą;

8.6. ugdosi gebėjimą tinkamai pritaikyti lotynų kalbos žinias šiuolaikiniame kontekste, suvokia įvairiuose kontekstuose vartojamų lotyniškų frazių (sentencijų) reikšmę;

8.7. susipažįsta su europine (lotyniškąja) LDK kultūros tradicija;

8.8. susipažįsta su embleminiais Antikos istorijos įvykiais ir reiškiniais, geba juos interpretuoti ir vertinti;

8.9. įgyja žinių iš įvairių Antikos (senovės Graikijos ir Romos) kultūros ir idėjų istorijos sričių.

**III SKYRIUS**

**KOMPETENCIJŲ UGDYMAS**

9. Įgyvendinant Programą ugdomos šios kompetencijos: pažinimo, kultūrinė, komunikavimo, pilietiškumo, kūrybiškumo, skaitmeninė, socialinė, emocinė ir sveikos gyvensenos. Jos pateiktos pagal kompetencijos ugdymo intensyvumą.

10. Pažinimo kompetencija. Pažinimo kompetenciją mokiniai ugdosi, analizuodami lotynų kalbos vienetus ir mokydamiesi lotynų kalbos fonetikos, kirčiavimo, gramatinės sandaros ir leksikos, į tarptautinę vartoseną įėjusių lotynų kalbos frazeologizmų. Nagrinėdami svarbiausius senovės Graikijos ir Romos istorijos įvykius, kultūros reiškinius ir jų reikšmę Europos ir Lietuvos kultūrai, susipažindami su Antikos kultūros (plačiąja prasme) recepcija, mokiniai ugdosi gebėjimus pažinti save ir pasaulį. Mokiniai ugdosi kritinį mąstymą, kai analizuoja teksto kalbą ir turinį, suvokia sakinio sintaksinius loginius ryšius, lygina lotynų kalbos ir lietuvių kalbos, gimtosios kalbos bei užsienio kalbų gramatiką, vertina skirtingų epochų kultūrinius reiškinius, juos lygina ir daro išvadas, formuluoja savo idėjas apie etines ir pilietines vertybes. Siedami įvairių kultūros sričių žinias, patirtį ir įgūdžius, formuojasi kultūros visumos suvokimą.

11. Kultūrinė kompetencija. Kultūrinę kompetenciją mokiniai ugdosi formuodamiesi žiniomis grįstą Vakarų tradicijos kultūrinę savimonę. Kalba, atlikdama gnoseologinę (pažintinę) – reikšmių perdavimo funkciją, įjungia mokinius ne tik į savo tautos, bet ir į Vakarų tradicijos pasaulio kultūrinį lauką. Skaitydami, nagrinėdami, interpretuodami Antikos ir LDK lotyniškus tekstus bei lotynų kalbos frazeologizmus, mokiniai atpažįsta kultūrinius simbolius ir stereotipus, deklaruojamas vertybes ir jų įtaką LDK kultūrai, lygina Antikos, LDK ir dabarties kultūros reiškinius, įžvelgdami jų tarpusavio sąsajas ar skirtumus. Kultūrinę raišką mokiniai ugdosi pažindami lotynų kalbos įtaką tarptautinių žodžių ir terminų darybai, vartodami tarptautiniais tapusius lotynų kalbos frazeologizmus, pasirinkdami tinkamą kalbinę raišką; praktiškai pritaikydami kultūros kūrėjo, atlikėjo, aktyvaus stebėtojo, vartotojo, kritiko gebėjimus. Kultūrinį sąmoningumą mokiniai ugdosi mokydamiesi suprasti, kaip kalba atspindi antikinį pasaulėvaizdį, ir etiškai interpretuoti ir vertinti įvairių istorinių periodų kultūrinius ir kalbinius reiškinius. Kultūrinę kompetenciją įgijęs mokinys tampa sąmoningu Lietuvos kultūros lauko dalyviu, atviru Europos kultūrinei tradicijai.

12. Komunikavimo kompetencija. Lotynų kalbos pagrindai padeda vykti komunikacijai horizontaliai – savajame laikmetyje ir vertikaliai – istorijos procese. Didžioji lietuvių kalboje vartojamų tarptautinių žodžių dalis yra kilusi iš lotynų kalbos, o daugumos pasaulyje plačiai vartojamų šiuolaikinių kalbų pagrindas yra lotynų kalba, todėl mokiniai formuojasi gebėjimą atpažinti, suprasti ir teisingai interpretuoti įvairiakalbėje aplinkoje vartojamus žodžius ar posakius, versti iš lotynų kalbos ir į lotynų kalbą nesudėtingas frazes, paaiškinti iš lotynų kalbos kilusius tarptautinius žodžius ir terminus. Antikos kultūros reiškinių supratimas padeda mokiniams atpažinti jų raišką įvairiose šiuolaikinio gyvenimo situacijose, suprasti ir paaiškinti antikinės kultūros savitumą; tokiu būdu mokiniai geriau supranta kitas kultūras, ugdosi toleranciją ir nepakantumą neapykantai.

13. Pilietiškumo kompetencija. Mokiniai ugdosi pilietinę savimonę ir pilietiškumo galią analizuodami senovės Graikijos ir Romos politinę mintį, interpretuodami ir kritiškai vertindami Antikos filosofų įžvalgas apie valstybės prigimtį, funkcijas ir politinius valstybingumo modelius. Susipažindami su senovės Atėnų istorija – demokratinės visuomenės ištakomis ir kova už demokratinį valstybės modelį – mokiniai ugdosi gebėjimą sugyventi bendruomenėje, pagarbą žmogaus teisėms ir laisvėms. Pilietines nuostatas mokiniai ugdosi nagrinėdami Lietuvos valstybingumo idėjų ištakas – LDK lotyniškus tekstus ir juose iškeliamas pilietines vertybes, aktyviai dalyvaudami bendruomeniniame ir visuomeniniame gyvenime, prisidėdami prie darnios socialinės ir kultūrinės aplinkos kūrimo.

14. Kūrybiškumo kompetencija. Kūrybiškumo kompetenciją mokiniai ugdosi pasirinkdami interpretacijoms ir užduotims atlikti reikalingus Antikos ir LDK šaltinius, ieškodami reikiamos informacijos apie nagrinėjamus kultūros reiškinius, kritiškai vertindami jos patikimumą ir siedami su jau turimomis žiniomis. Analizuodami, interpretuodami ir lygindami įvairių laikotarpių lotyniškus tekstus, aptardami Programoje numatytus Antikos ir LDK kultūros reiškinius ir asmenybes, mokiniai įžvelgia įvairių Antikos kultūros aspektų recepciją Lietuvoje ir pasaulyje, atranda netikėtas jų sąsajas. Jie kelia ir plėtoja antikine kultūra pagrįstas idėjas, analizuodami, lygindami ir derindami įvairias kūrybos formas. Pristato, argumentuotai vertina savo ir kitų kūrybą, atsižvelgdami į tradicijas, estetiką, reikšmingumą sau ir kitiems.

15. Skaitmeninė kompetencija. Skaitmeninę kompetenciją mokiniai ugdosi tikslingai naudodamiesi skaitmeninėmis technologijomis informacijos paieškai, apdorojimui ir pateikimui, pristatymų ir su lotynų kalbos ir Antikos kultūros dalyku susijusių tarpdalykinių projektų rengimui, bendravimui ir bendradarbiavimui; atsakingai, saugiai naudojasi skaitmeniniais įrankiais ir technologijomis, etiškai bendrauja skaitmeninėje erdvėje.

16. Socialinė, emocinė ir sveikos gyvensenos kompetencija. Nagrinėdami žymių Antikos žmonių gyvenimus, siekdami pažinti ir įvertinti emocijų įtaką sprendimams ir būdus jas kontroliuoti, mokiniai ugdosi savimonės ir savitvardos įgūdžius. Analizuodami nuo Antikos laikų svarbias žmogiškąsias vertybes mokiniai ugdosi gebėjimus įvertinti elgesio pasekmes, geba paaiškinti, kaip sudėtingose situacijose vertybės padeda rasti sprendimus; supranta, kad vertybinės nuostatos skirtingose kultūrose gali būti skirtingos. Nagrinėdami tekstus apie žymių Antikos žmonių gyvenimą, antikinę sveiko gyvenimo būdo sampratą mokiniai ugdosi sveikos gyvensenos nuostatas.

**IV SKYRIUS**

**PASIEKIMŲ SRITYS IR PASIEKIMAI**

17. Programoje išskirtos keturios pasiekimų sritys, bendros III–IV gimnazijos klasėms: Lotynų kalbos pažinimas, Supratimas (recepcija), Raiška (produkavimas) ir Antikos kultūros pažinimas. Pasiekimų sritys žymimos raide (pavyzdžiui, A, B), o raide ir skaičiumi (pavyzdžiui, A1, A2) žymimas tos pasiekimų srities pasiekimas.

18. Lotynų kalbos pažinimas (A). Susipažįstama su senovės lotynų kalbos fenomenu, jos paplitimu ir vartojimu per šimtmečius. Mokomasi lotynų kalbos gramatikos ir leksikos pagrindų, tarimo ir kirčiavimo. Šios pasiekimų srities mokinių pasiekimai:

18.1. Lotynų kalbos sociokultūrinės situacijos supratimas (A1);

18.2. Lotynų kalbos žinių taikymas (A2).

19. Supratimas (recepcija) (B) apima klausymo ir skaitymo veiklas. Šios pasiekimų srities pasiekimai:

19.1. sakomosios kalbos supratimas (klausymas) (B1):

19.2. rašytinio teksto supratimas (skaitymas) (B2).

20. Raiška (produkavimas) (C) apima kalbėjimo, rašymo ir audiovizualinio teksto kūrimo veiklas. Šios pasiekimų srities pasiekimai:

20.1. sakytinio teksto produkavimas (kalbėjimas) (C1);

20.2. rašytinio teksto produkavimas (rašymas) (C2).

21. Antikos kultūros pažinimas (D). Susipažįstama su antikinio pasaulio geografija ir istorijos faktais, mokomasi suvokti Antikos kultūrą, atpažinti antikinius elementus šiuolaikiniame pasaulyje. Šios pasiekimų srities mokinių pasiekimai:

21.1. Antikos kultūros reiškinių supratimas;

21.2. antikinių realijų refleksijadabarties kontekstuose.

22. Mokinių pasiekimų raida aprašoma pagal pasiekimų sritis, pateikiant pagrindinio lygio III–IV gimnazijos klasių mokinių pasiekimus. Lentelėje raide (pavyzdžiui, A, B) žymima pasiekimų sritis, raide ir skaičiumi (pavyzdžiui, A1, A2) žymima tos pasiekimų srities pasiekimų grupė, raide ir antru skaičiumi žymimas konkretus tos grupės pasiekimas, o trečias skaičius nurodo, kad šis pasiekimas yra pagrindinio lygio (pavyzdžiui, A1.1.3, A2.1.3).

|  |  |
| --- | --- |
| Pasiekimas | III–IV gimnazijos klasės |
| 1. Lotynų kalbos pažinimas (A) | |
| Lotynų kalbos sociokultūrinės situacijos supratimas (A1). | Aptaria lotynų kalbą kaip fenomeną ir lotynų kalbos vietą kalbų sistemoje (A1.1.3). |
| Analizuoja lotynų ir gimtosios bei užsienio kalbų panašumus ir skirtumus (A1.2.3). |
| Apibūdina lotynų kalbos vietą LDK valstybėje ir kultūroje (A1.3.3). |
| Paaiškina lotynų kalbos svarbą Vakarų Europos kultūrai (A1.4.3). |
| Lotynų kalbos žinių taikymas (A2). | Taisyklingai taria ir kirčiuoja lotyniškus žodžius ir trumpus posakius (A2.1.3). |
| Sklandžiai skaito lotyniškus eiliuotus ir prozos tekstus (A2.2.3). |
| Tikslingai vartoja Programoje numatytos apimties žodyną (A2.3.3). |
| Tinkamai suderina įvairias kalbos dalis (A2.4.3). |
| Nagrinėja sakinio morfologinę ir sintaksinę sandarą (A2.5.3). |
| Nurodo iš lotynų kalbos kilusius tarptautinius žodžius, paaiškina jų darybą, reikšmę ir juos tinkamai vartoja (A2.6.3). |
| Tinkamai vartoja programoje numatytas kalbotyros sąvokas ir terminus (A2.7.3). |
| 2. Supratimas (recepcija) (B) | |
| Sakomosios kalbos supratimas (klausymas) (B1). | Tinkamai vykdo išgirstas instrukcijas ir nurodymus (B1.1.3). |
| Aktyviai klausosi elementaraus teksto ir atsako į klausimus (B1.2.3). |
| Taiko žinomas supratimo strategijas (B1.3.3). |
| Rašytinio teksto supratimas (skaitymas) (B2). | Randa reikiamą informaciją spausdintuose ir skaitmeniniuose lotynų kalbos informacijos šaltiniuose (B2.1.3). |
| Nagrinėja ir komentuoja nesudėtingus lotyniškus Antikos ir LDK tekstus (B2.2.3). |
| Tinkamai verčia trumpus adaptuotus lotyniškus tekstus (B2.3.3). |
| Raiškiai skaito ir interpretuoja lotyniškas sentencijas (B2.4.3). |
| Taiko žinomas teksto suvokimo strategijas (B2.5.3). |
| 3. Raiška (produkavimas) (C) | |
| Sakytinio teksto produkavimas (kalbėjimas) (C1). | Tinkamai vartoja elementarias mandagumo frazes (C1.1.3). |
| Pateikia trumpą faktinę informaciją (C1.2.3). |
| Pateikia trumpus klausimus ir atsako į juos (C1.3.3). |
| Rašytinio teksto produkavimas (rašymas) (C2). | Tinkamai pateikia trumpą asmeninę informaciją (C2.1.3). |
| Kuria trumpą rišlų tekstą, remdamasis turimu žodynu ir gramatikos žiniomis (C2.2.3). |
| Formuluoja klausimus ir atsakymus (C2.3.3). |
| Kuria audiovizualinius tekstus ir / arba pateiktis su užrašais (C2.4.3). |
| Tinkamai taiko rašymo strategijas (C2.5.3). |
| 4. Antikos kultūros pažinimas (D) | |
| Antikos kultūros reiškinių supratimas (D1). | Aptaria Antikos kultūros realijas nagrinėdamas įvairius lotyniškus tekstus ir sentencijas (D1.1.3). |
| Papasakoja apie svarbiausias Antikos asmenybes ir nusako jų veiklos reikšmę (D1.2.3). |
| Analizuoja antikines etines ir estetines nuostatas ir jų recepciją (D1.3.3). |
| Paaiškina Antikos kultūros savitumą (D1.4.3). |
| Antikinių realijų refleksijadabarties kontekstuose (D2). | Atranda ir komentuoja mitines aliuzijas literatūros ir meno kūriniuose (D2.1.3). |
| Aptaria įvairiuose kontekstuose vartojamas lotyniškas sentencijas ir posakius, paaiškina jų etinę mintį ir socialinį kultūrinį kontekstą (D2.2.3). |
| Svarsto apie Antikos kultūros simbolius ir stereotipus dabarties kultūroje (D2.3.3). |
| Aptaria ir vertina Lietuvos, Europos ir pasaulio kultūros reiškinius, atsižvelgdamas į Antikos paveldą (D2.4.3). |

**V SKYRIUS**

**MOKYMO(SI) TURINYS**

23. Mokymo(si) turinys. III gimnazijos klasė.

23.1. Kalbos pažinimas.

23.1.1. Lotynų kalba – indoeuropiečių kalba. Išsiaiškina lotynų kalbos sandaros ypatybes, santykį su lietuvių kalba ir kitomis indoeuropiečių kalbomis.

23.1.2. Fonetika, rašmenys ir kirčiavimas. Susipažįsta su lotynų kalbos garsais, raidėmis, tarimo, kirčiavimo taisyklėmis ir pagrindiniais tarimo variantais.

23.1.3. Kalbos pažinimo sąvokos ir terminai. Susipažįsta su lotyniškais gramatikos terminais, jų vartojimu: kalbos dalių, linksnių, giminių, laikų, nuosakų ir kt. pavadinimais, sugretina jų atitikmenis šiuolaikinėse Europos kalbose.

23.1.4. Žodyno apimtis. Išmoksta apie 200 žodžių. Mokosi dažniausiai vartojamų žodžių pagal programos temas. Mokosi atpažinti žodžio reikšmę sakinyje. Naudojasi įprastais ir elektroniniais žodynais.

23.1.5. Daiktavardis (nomen substantivum). Mokosi daiktavardžio giminės (masculinum, feminimum, neutrum), skaičiaus (singularis, pluralis), linksnio kategorijų, lotyniškų linksnių, palygina juos su lietuviškais atitikmenimis. Pagal modelį mokosi I–III linksniuočių daiktavardžių linksniavimo. Analizuoja daiktavardžių pateikimą žodynuose. Susipažįsta su III linksniuotės žodžių daryba (nomina agentis, nomina actionis).

23.1.6. Būdvardis (nomen adiectivum). Pagal modelį mokosi trijų būdvardžio giminių, būdvardžių linksniavimo, būdvardžio derinimo su daiktavardžiu. Analizuoja būdvardžių pateikimą žodynuose.

23.1.7. Veiksmažodis (verbum). Mokosi veiksmažodžio sistemos pagrindų: nuosakų (modi) – tiesioginės nuosakos (indicativus), liepiamosios nuosakos (imperativus), veiksmažodžio asmenuočių, veiksmažodžio laikų: praesens indicativi activi, praesens indicativi passivi (sg. 3 ir pl. 3), imperfectum indicativi activi, futurum I, perfectum indicativi passivi, imperativus prasentis activi. Susipažįsta su infekto ir perfekto kamienus, dažniausiai vartojamų veiksmažodžių pagrindinėmis formomis. Analizuoja veiksmažodžių pateikimą žodynuose. Išmoksta keturis veiksmažodžio sum, fui, –, esse laikus (praesens, imperfectum, futurum I, perfectum indicativi activi), liepiamąją nuosaką (imperativus praesentis activi); susipažįsta su veiksmažodžiu nolo, nolui, –, nolle. Susipažįsta su griežto draudimo konstrukcija.

23.1.8. Skaitvardis. Mokosi kiekinių ir kelintinių skaitvardžių (1–10). Analizuoja skaitvardžių pateikimą žodynuose. Pakartoja lotyniškų skaitvardžių rašmenis.

23.1.9. Įvardis. Mokosi asmeninių įvardžių (ego, tu, nos, vos), sangrąžinio įvardžio, savybinių įvardžių (meus, -a, -um; tuus, -a, -um; suus,- a, -um; noster, -tra, -trum; vester,- tra,- trum), jų derinimo su daiktavardžiu, nagrinėja atitinkamų lotyniškų ir lietuviškų skaitvardžių vartojimo skirtumus. Mokosi klausiamųjų ir santykinių įvardžių (quis, quid; qui, quae, quod). Analizuoja įvardžių pateikimą žodynuose.

23.1.10. Prieveiksmis. Mokosi vietos ir laiko prieveiksmių (hic, ubi, ibi; hodie, semper, saepe ir kt.), būdvardinių prieveiksmių (bene, male, pulchre ir kt.).

23.1.11. Prielinksnis. Mokosi dažniausiai vartojamų prielinksnių(ante, cum, de, ex, in, post, sine ir kt.). Susipažįsta su vietos (in su abl.) ir krypties (in su acc.) reiškimo konstrukcijomis. Mokosi vartoti prielinksnį cum su asmeniniais įvardžiais (mecum, tecum, nobiscum, vobiscum).

23.1.12. Jungtukas. Mokosi dažniausiai vartojimų jungtukų (et, -que, at, quoque, tamen, nam, sed ir kt.).

23.1.13. Sintaksė. Mokosi vientisinio sakinio modelio, paprasčiausių sudėtinio sakinio modelių. Susipažįsta su kai kuriomis sintaksinėmis linksnių funkcijomis (genetivus partitivus, dativus possessivus, ablativus temporis, ablativus modi, ablativus loci). Mokosi vartoti neiginį lotyniškame sakinyje.

23.2. Kalbos vartojimo kontekstai. Mokosi praktiškai taikyti įgytas lotynų kalbos žinias.

23.2.1. Skaitymas, teksto supratimas ir vertimas. Mokosi taisyklingai skaityti (tarti ir kirčiuoti) ir versti trumpus adaptuotus lotyniškus tekstus, aiškintis antikines realijas.

23.2.2. Lotyniškos sentencijos ir posakiai, jų supratimas ir vartojimas.

23.2.2.1. Mokosi romėnų ir Naujųjų laikų autorių lotyniškų sentencijų bei posakių pagal išeitą gramatiką ir jų vartojimo įvairiuose kontekstuose. Sentencijomis įtvirtina gramatikos ir leksikos žinias. Per metus išmoksta apie 30–40 lotyniškų sentencijų ir posakių.

23.2.2.2. Mokosi visuotinai vartojamų lotyniškų posakių (bis, credo, in corpore, labora, lingua Franca, persona non grata, poeta laureatus, pro patria, silentium, septem artes liberales, aurea mediocritas, communis opinio, tabula rasa, terra incognita, deus ex machina, in saecula saeculorum ir kt.).

23.2.2.3. Mokosi suprasti ir perskaityti dažnai vartojamus trumpinius, atėjusius iš lotynų kalbos: CV (curriculum vitae), AD (anno Domini), a. m. (ante meridiem), etc. (et cetera), e. g. (exempli gratia), op. cit. (opus citatum), NB (nota bene) ir kt. įvairiuose tekstuose (žinutėje, laiške, sveikinime, rašinyje, užrašuose ir pan.).

23.2.3. Komunikavimo intencijos. Mokosi suprasti ir tinkamai vartoti žodžiu ir raštu elementarius lotyniškus sakinius pagal programos temas: liepimą (canta, cantate, vide, videte, lege, legite, veni, venite, i, ite ir kt.), raginimą (vade mecum), sveikinimą(si) (salve, salvete, vale, valete ir kt.), linkėjimą (salutem dico, plurimos annos, valete et plaudite ir kt.), dėkojimą (gratias ago, gratias agimus, debeo tibi gratiam), prisistatymą (mihi nomen est X, Vilnae habito, Romae habitamus, discipulus/-a sum, Lit(h)uani sumus ir kt.). Mokosi formuluoti klausimus (ubi es? quid agis? quid novi? quid boni? quod tibi nomen est? quo vadis? videsne? kt.) ir pateikti glaustus atsakymus. Kuria trumpus audiovizualinius tekstus arba nedidelės apimties pateiktis su užrašais.

23.2.4. Lotyniškos kilmės tarptautiniai žodžiai. Mokosi atpažinti lotyniškas tarptautinių žodžių šaknis, paaiškina tų žodžių darybą ir tinkamai juos vartoja įvairiuose kontekstuose (akvariumas, cenzūra, cirkas, disciplina, eksportuoti, ekspozicija, elementarus, fabrikas, familiarus, feminizmas, filialas, imitacija, importuoti, inicialai, iniciatyva, instrumentas, kompiuteris, kempingas, konfliktas, kvadratas, laboratorija, lekcija, lektorius, lingvistika, literatūra, magistratas, medicina, migracija, nacionalinis, numeris, odiozinis, ornamentas, patronas, persona, privatus, tekstas, terminas, tradicija, vila, vitaminai, vizitas ir kt.).

23.2.5. Mokosi atpažinti su lotynų kalba susijusias dabarties realijas („Lego“, „Maxima“, „Volvo“ ir kt.).

23.2.6. Skaitymas. Skaito ir aptaria adaptuotus graikų mitologijos, romėnų kasdienio gyvenimo, Graikijos ir Romos istorijos ir kitus tekstus.

23.3. Antikos pasaulio realijos ir jų vėlesnė refleksija.

23.3.1. Antikos pasaulio geografija. Susipažįsta su senovės Graikijos ir Italijos sritimis, Romos imperijos provincijomis, tautomis ir gentimis, svarbiausiais miestais, jų Antikos laikų ir dabartiniais pavadinimais beilietuviškais atitikmenimis (Europa, Asia, Africa; Italia, Etruria, Gallia, Hispania, Germania, Britannia, Graecia; Olympus; Aegyptus, Syria; Sicilia, Corsica, Melita, Creta, Euboea, Cyprus; Alba Longa, Roma, Pompeii, Syracusae, Athenae, Sparta, Delphi; Troia, Smyrna, Byzantium; Latini, Sabini, Romani, Graeci, Galli, Germani ir kt.).

23.3.2. Romos miestas. Aptaria senovės Romos realijas (lingua Latina, Latium, Roma antiqua, Roma aeterna, Palatium (mons Palatinus), Capitolium (mons Capitolinus), Forum Romanum, Campus Martius, templum, porta, murus, insula (daugiabutis gyvenamasis namas), Via Appia, Via Sacra).

23.3.3. Graikų kalbos raidynas. Atėnai. Susipažįsta su senovės graikų (lingua Graeca) raidynu ir kai kuriais graikiškos kilmės terminais (kalokagatija, idėja, atomas, kosmas, filosofija, tironija, gimnasijas ir kt.), aptaria Atėnų realijas (agora, Akropolis, Partenonas, oligarchija, demokratija, Akademija, Likėjas).

23.3.4. Iškilios Antikos asmenybės. Plėtojamos žinios apie iškilias romėnų ir graikų asmenybes (politikus, filosofus, istorikus, rašytojus); skaito, verčia ir interpretuoja jų mintis (sentencijas) ir posakius.

23.3.5. Antikos mitai ir jų refleksija. Lotyniškai skaito ir verčia kai kuriuos graikų mitus (Nioba, Theseus et Minotaurus, Prometheus, Equus Troianus ir kt.), aptaria jų sąsajas su istorijos ir kultūros realijomis (Kretos ir Mikėnų kultūra) ir jų įtaką vėlesnių epochų menui. Susipažįsta su Romos įkūrimo legendomis (Roma quadrata, casa Romuli, Rhea Silvia, Romulus et Remus, lupa Capitolina).

23.3.6. Romėniškų vardų sistema.

23.3.6.1. Susipažįsta su trinare romėnų vyrų vardų sistema (praenomen, nomen, cognomen): Marcus Tullius Cicero, Gaius Iulius Caesar, Publius Ovidius Naso, Quintus Horatius Flaccus, Publius Cornelius Scipio, Publius Cornelius Tacitus ir kt.

23.3.6.2. Susipažįsta su moterų vardais ir jų santykiu su giminės vardu: Tullia, Iulia, Octavia, Cornelia ir kt.

23.3.6.3. Lotyniškų vardų lietuvinimas. Nagrinėja antikinių vardų lietuvinimo principus ir praktiškai juos taiko.

23.3.6.4. Lotyniškos kilmės lietuviški vardai: Klaudijus, -a, Kornelijus, -a, Aurelijus, -a, Markas, Augustas, -ė, Liucijus, -a ir kt. Mokosi atpažinti lotyniškos kilmės lietuviškus vardus ir susieti juos su žymiomis Antikos asmenybėmis.

24. Mokymo(si) turinys. IV gimnazijos klasė.

24.1. Kalbos pažinimas.

24.1.1. Kalbos pažinimo sąvokos ir terminai. Pakartoja anksčiau išeitus gramatikos terminus (linksnių, giminių, laikų, nuosakų pavadinimus ir kt.). Lygina lotynų ir lietuvių, taip pat kitų giminiškų indoeuropiečių kalbų faktus.

24.1.2. Žodyno apimtis. Išmoksta apie 200 žodžių. Įtvirtina ir plečia lotynų kalbos žodyną pagal programos temas. Atpažįsta žodžio reikšmę ir reikšmes sakinyje. Naudojasi įprastais ir elektroniniais žodynais.

24.1.3. Daiktavardis (nomen substantivum). Susipažįsta su IV–V linksniuočių daiktavardžiais ir jų pateikimu žodynuose. Apibendrina daiktavardžio linksniavimo sistemą, ją palygina su lietuvių kalbos linksniavimo sistema.

24.1.4. Būdvardis. Susipažįsta su III linksniuotės būdvardžiais ir jų pateikimu žodynuose. Susipažįsta su būdvardžių laipsnių modeliais. Susipažįsta su supletyvinių būdvardžių laipsniavimu.

24.1.5. Veiksmažodis. Lotynų kalbos veiksmažodžio indicativi activi laikų sistemą palygina su lietuvių ir kitų Europos kalbų veiksmažodžio atitinkamomis sistemomis. Mokosi supyno kamieno. Mokosi 15-os įvairių kamienų veiksmažodžių pagrindinių formų (habito, laudo, visito, habeo, video, ago, dico, duco, lego, scribo, mitto, capio, facio, audio, venio). Analizuoja pagrindinių veiksmažodžių formų pateikimą žodynuose. Susipažįsta su veiksmažodžio sum, fui, –, esse vediniais (possum, potui, –, posse; absum, afui, –, abesse; adsum, affui, –, adesse). Susipažįsta su neveikiamąja veiksmažodžio rūšimi (praesens indicativi passivi, perfectum indicativi passivi). Susipažįsta su dalyviais (participium praesentis activi, participium perfecti passivi), juos palygina su atitinkamais lietuvių kalbos dalyviais.

24.1.6. Įvardis. Susipažįsta su būdvardiniais įvardžiais ir jų linksniavimu (unus, solus, totus, ullus, alter, uter, neuter, nullus, alius). Susipažįsta su parodomaisiais įvardžiais, jų linksniavimu ir vartojimu (hic, haec, hoc; is, ea, id).

24.1.7. Skaitvardis. Susipažįsta su kiekinių ir kelintinių skaitvardžių dešimtimis, šimtais ir tūkstančiu, jų skaitmeniniu žymėjimu.

24.1.8. Sintaksė. Susipažįsta su kai kuriomis sintaksinėmis konstrukcijomis (ablativus absolutus, ablativus auctoris, ablativus comparationis, accusativus cum infinitivo, nominativus cum infinitivo), jas palygina su atitinkamomis lietuvių ir šiuolaikinių Europos kalbų sintaksinėmis konstrukcijomis. Mokosi atpažinti ir pagal modelius sudaryti lyginamąsias konstrukcijas.

24.1.9. Susipažįsta su lotynų kalbos elektroniniais šaltiniais (lotynų kalbai skirtais tinklalapiais, mokomosiomis priemonėmis, lotynų kalbos radijo svetainėmis ir kt.).

24.2. Kalbos vartojimas įvairiuose kontekstuose. Mokosi praktiškai taikyti įgytas lotynų kalbos žinias.

24.2.1. Skaito, verčia adaptuotus lotyniškus romėnų ir graikų mitologijos, istorijos ir kitus tekstus, taip pat originalius eiliuotus tekstus (pasirinktinai: Gajaus Valerijaus Katulo Dissertissime Romuli nepotum, Odi et amo (Carmina 49, 85), Marko Valerijaus Marcialio Nescio tam multis (XI. 64); Motiejaus Kazimiero Sarbievijaus Revertere, Sulamita (Epigrammata 17); Cicerono išversta Simonido epitafija Termopilų gynėjams *Dic, hospes, Spartae*; *Gaudeamus*). Analizuoja, interpretuoja ir reflektuoja originalius tekstus. Skaito ir aptaria Lietuvos regionų herbų lotyniškus įrašus.

24.2.2. Mokosi romėnų ir Naujųjų laikų autorių lotyniškų sentencijų bei posakių pagal išeitą gramatiką, jų vartojimo įvairiuose kontekstuose. Sentencijomis įtvirtina gramatikos ir leksikos žinias. Per metus išmoksta apie 30*–*40 lotyniškų sentencijų ir posakių. Interpretuoja lotyniškas sentencijas lietuvių (V. Mykolaičio-Putino, J. Savickio, H. Radausko, Just. Marcinkevičiaus ir kt.) bei užsienio rašytojų (M. Servanteso, J. V. Gėtės, V. Šekspyro ir kt.) kūriniuose. Mokosi žodžiu ir raštu vartoti visuotinai paplitusius posakius (alma mater, alter ego, de facto, de iure, homo sapiens, lapsus calami, lapsus linguae, lex non scripta, post factum, pro et contra, pro forma, silva rerum, spiritus movens, status quo, summa summarum, dictum factum, festina lente, maxima cum laude, vice versa ir kt.).

24.2.3. Komunikavimo intencijos. Mokosi klausyti ir suprasti, tinkamai reikšti komunikacines intencijas aktualiose situacijose pagal programos temas. Mokosi keistis informacija (klausimai, atsakymai, mandagumo frazės: Quis hodie abest? Unus discipulus abest. Omnes adsunt). Mokosi bendravimo konvencijų: suprasti trumpus nurodymus ir instrukcijas (pavyzdžiui, vietos, laiko, skaičiaus ir kt.). Mokosi pateikti faktinę informaciją, pavyzdžiui, apie save ir šeimos narius.

24.2.4. Rašymas ir teksto kūrimas. Mokosi rašyti datą, žinutę, glaustą asmeninį laišką (padėką, kvietimą), trumpą (4–5 sakinių) tekstą pagal mokymosi temas. Mokosi formuluoti klausimus ir pateikti atsakymus. Kuria trumpus audiovizualinius tekstus arba nedidelės apimties pateiktis su užrašais. Perskaito ir paaiškina dažnai vartojamus trumpinius, atėjusius iš lotynų kalbos: a. Chr. n. (ante Christum natum), i. e. (id est), ibid. (ibidem), p. m. (post meridiem), P. S. (post scriptum), op. cit. (opus citatum), cf. (confer) ir kt.

24.2.5. Lotyniškos kilmės tarptautiniai žodžiai. Mokosi atpažinti lotyniškas tarptautinių žodžių šaknis, paaiškinti tų žodžių darybą ir tinkamai juos vartoti įvairiuose kontekstuose (aliuzija, altruistas, civilis, civilizacija, egoistas, faktas, iliuzija, klasė, kontrastas, krucifiksas, maksimalus, majoras, minimalus, minus, minusas, objektas, optimalus, opera, operatorius, operuoti, optimistas, personifikacija, pesimistas, pliusas, populizmas, profesorius, senatas, serija, statusas, subjektas, urbanizacija ir kt.).

24.3. Antikos pasaulio realijos ir jų vėlesnė refleksija.

24.3.1. Romos imperijos geografija. Susipažįsta su Romos imperijos geografija (Alexandria, Neapolis, Londinium, Lutetia Parisiorum; Columnae Herculis, Mare Internum (Mare nostrum), Mare Tyrrhenum, Mare Adriaticum; Aetna, Vesuvius; Tiberis, Padus, Rhenus, Albis, Vistula, Danubius / Ister, Nilus ir kt.).

24.3.2. Senovės Romos istorijos realijos. Susipažįsta su leksika, nusakančia senovės Romos realijas (ab urbe condita, urbi et orbi, rex, regnum, septem reges, septem sapientes, senatus, senator, Senatus populusque Romanus (SPQR), exercitus Romanus, res publica, consul, imperium Romanum, imperator, magistratus, gladiatores, mater familias, pater familias, pax Romana, virtutes ir kt.).

24.3.3. LDK realijos. Susipažįsta su Lietuvos istorijos lotyniškąja leksika (Aestiorum gentes, Lit(h)uania, Lit(h)uani, lingua Lit(h)uana, Samogitia (Žemaitija), Samogitae (žemaičiai), Prussia, Prussi, Magnus Ducatus Lit(h)uaniae, Magnus Dux, Gediminus, Wytaut, Vilna, Vilnenses, Cauna, Mare Balticum, Academia et Universitas Vilnensis Societatis Iesu, Matthias Casimirus Sarbievius, Mons Regius (Karaliaučius), Regiomonti (Karaliaučiuje).

24.3.4. Krikščionybės realijos. Susipažįsta su krikščionybės realijas atspindinčia lotynų kalbos leksika (Ave Maria, baptizo, credo, Corpus Christi, agnus Dei, ecclesia, Novum Testamentum, Vetus Testamentum, Pater noster, requiem, sacrum et profanum, Societas Iesu, Spiritus Sanctus, Stabat Mater (dolorosa), pontifex maximus, episcopus, decanus, sacerdos), siejant šį leksikos klodą su V. Mykolaičio-Putino romanu „Altorių šešėly“.

24.3.5. Dabarties realijos. Nagrinėja savo miesto lotyniškus įrašus, šiuolaikinius firmų ir kitų organizacijų lotyniškus pavadinimus (Alma mater Vilnensis, Universitas Vilnensis, „Versus aureus“, „Tyto alba“, „Littera“ ir kt.).

**VI SKYRIUS**

**MOKINIŲ PASIEKIMŲ VERTINIMAS**

25. Vertinimas yra nuolatinis mokinio pasiekimų, daromos pažangos ir kitos mokymosi patirties stebėjimo ir apibendrinimo procesas. Vertinant mokymosi rezultatus, svarbu nustatyti aiškius vertinimo kriterijus, atitinkančius Programoje įvardytus pasiekimus. Remiantis vertinimo duomenimis numatoma mokymosi perspektyva, individualizuojamas ugdymo procesas, skatinant mokinio motyvaciją ir pažangą. Vertinama tai, ko mokiniai buvo mokomi. Pateikiant užduotis mokiniams turėtų būti paaiškinama, kaip bus vertinamas darbas, ką reiškia užduotį atlikti gerai ir kokie yra vertinimo kriterijai. Vertinimas suvokiamas kaip būdas padėti mokiniui sėkmingai mokytis, tobulėti ir bręsti kaip asmenybei. Mokiniai mokomi įsivertinti savo pasiekimus, geranoriškai ir reikliai vertinti kitų darbus. Pateikiant vertinimą pabrėžiamos ne klaidos ar nesėkmės, o tai, kokią pažangą padarė mokinys.

26. Mokinio pasiekimai ir pažanga vertinami taikant formuojamąjį ir apibendrinamąjį vertinimą. Mokymosi pasiekimai apibendrinami vertinant mokinio per nustatytą ugdymo laikotarpį padarytą pažangą, orientuojantis į Programoje aprašytus mokinių pasiekimų lygių požymius. Pateikiami pasiekimų lygių aprašai skirti įvertinti mokymosi pasiekimus ir daromą pažangą, baigus tam tikrą etapą, pamokų ciklą.

27. Mokinių pasiekimų lygių požymiai aprašyti išskiriant keturis pasiekimų lygius: slenkstinį (1), patenkinamą (2), pagrindinį (3) ir aukštesnįjį (4). Jie padeda mokytojui stebėti, fiksuoti, apibendrinti individualius mokinių pasiekimus ir diferencijuoti užduotis. Pasiekimų lygiai siejami su mokinio pasiekimų įvertinimu pažymiais: slenkstinis (1) lygis – 4, patenkinamas (2) lygis – 5–6, pagrindinis (3) lygis – 7–8, aukštesnysis (4) lygis – 9–10. Pasiekimų aprašai yra orientacinio ir rekomendacinio pobūdžio. Vertinant mokinių pasiekimus, derėtų atsižvelgti į mokinių ugdymosi poreikius ir pomėgius, individualius gebėjimus ir kultūrinę patirtį.

**VII SKYRIUS**

**MOKINIŲ PASIEKIMŲ LYGIŲ POŽYMIAI PAGAL PASIEKIMŲ SRITIS**

(*rengiama*)